
PASIŪLYMAS DĖL EUROPOS PARLAMENTO SPRENDIMO
dėl siūlymo skirti Petri Sarvamaa Audito Rūmų nariu
(C9‑0345/2023 – 2023/0811(NLE))
(Konsultavimasis)
Europos Parlamentas,
–	atsižvelgdamas į Sutarties dėl Europos Sąjungos veikimo 286 straipsnio 2 dalį, pagal kurią Taryba kreipėsi į Parlamentą dėl konsultacijos (C9‑0345/2023),
–	atsižvelgdamas į Darbo tvarkos taisyklių 129 straipsnį,
–	atsižvelgdamas į Biudžeto kontrolės komiteto pranešimą (A9‑0000/2023),
A.	kadangi 2023 m. rugsėjo 22 d. laišku Taryba konsultavosi su Europos Parlamentu dėl Petri Sarvamaa skyrimo Audito Rūmų nariu;
B.	kadangi Biudžeto kontrolės komitetas įvertino Petri Sarvamaa kvalifikaciją, visų pirma atsižvelgdamas į Sutarties dėl Europos Sąjungos veikimo 286 straipsnio 1 dalyje nustatytus reikalavimus; kadangi atlikdamas šį vertinimą komitetas gavo Petri Sarvamaa gyvenimo aprašymą ir atsakymus į jam raštu pateiktus klausimus;
C.	kadangi 2023 m. lapkričio 7 d. šis komitetas surengė Petri Sarvamaa klausymą, per kurį jis pasakė įžanginę kalbą ir atsakė į komiteto narių užduotus klausimus;
1.	teikia teigiamą / neigiamą nuomonę dėl Tarybos pasiūlymo paskirti Petri Sarvamaa Audito Rūmų nariu;
2.	paveda Pirmininkei perduoti šį sprendimą Tarybai ir susipažinti – Audito Rūmams, kitoms Europos Sąjungos institucijoms ir valstybių narių audito institucijoms.

[bookmark: _Toc150179005]1 PRIEDAS. PETRI SARVAMAA GYVENIMO APRAŠYMAS
2019 m. – iki dabar: Europos Parlamento narys
Biudžeto kontrolės komitetas, koordinatorius PPE grupei 
PPE, Biudžeto ir struktūrinės politikos darbo grupė, pirmininko pavaduotojas
Sąlygų reglamentas, bendrapranešėjis ir pagrindinis derybininkas 
Biudžeto komitetas, pavaduojantis narys
Žemės ūkio ir kaimo plėtros komitetas, narys

2014–2019 m.: Europos Parlamento narys
Biudžeto komitetas, pirmasis pirmininko pavaduotojas
Biudžeto kontrolės komitetas, koordinatorius PPE grupei
Piliečių laisvių, teisingumo ir vidaus reikalų komitetas, pavaduojantis narys

2012–2014 m.: Europos Parlamento narys
Biudžeto kontrolės komitetas, koordinatoriaus PPE grupei pavaduotojas 
Transporto ir turizmo komitetas, narys
Žemės ūkio ir kaimo plėtros komitetas, pavaduojantis narys

2011–2012 m.: „Sihti Ltd.“, įdarbinimo paslaugų įmonė, plėtros vadovas
2007–2010 m.: atsakingas redaktorius ir specialusis korespondentas, „A-studio“ aktualijos, Suomijos transliavimo kompanija
2002–2006 m.: JAV biuro vadovas, Vašingtonas, Suomijos transliavimo kompanija 
1997–2002 m.: užsienio naujienų skyriaus redaktorius, TV naujienos, Suomijos transliavimo kompanija 
1996–1997 m.: atsakingas redaktorius, „A-studio“ aktualijos, Suomijos transliavimo kompanija 
1990–1996 m.: užsienio naujienų skyriaus žurnalistas, „1V News“, Suomijos transliavimo kompanija 
1989 m.: „CNN“ Tarptautinė profesionalų programa, Atlanta (JAV)
1986–1990 m.: žurnalistas, TV naujienos, Suomijos transliavimo kompanija

Išsilavinimas: Politikos mokslų bakalauras, Helsinkio universitetas

Profesinė patirtis
1.	Nurodykite savo profesinę patirtį viešųjų finansų – biudžeto planavimo, vykdymo ar valdymo arba biudžeto kontrolės ar audito – srityje. 

Mano profesinė patirtis viešųjų finansų srityje – tai 11,5 metų darbo Europos Parlamento Biudžeto kontrolės komitete ir Biudžeto komitete.

Nuo pat pirmosios darbo Europos Parlamente dienos, 2012 m. kovo 1 d., dirbu Biudžeto kontrolės komitete. 2013 m. tapau savo frakcijos koordinatoriaus pavaduotoju, o 2014–2019 m. ėjau koordinatoriaus pareigas. Vėliau, 2019–2021 m., vėl buvau koordinatoriaus pavaduotoju, o nuo 2022 m. pradžios dar kartą ėmiausi koordinatoriaus darbo ir pareigų. Eidamas šias pareigas, be kitų ES biudžeto kontrolės aspektų, labai atidžiai stebėjau Europos Audito Rūmų darbą; savo veikloje naudojau Audito Rūmų ataskaitas, lankiausi Audito Rūmuose Liuksemburge, su Audito Rūmų nariais aptariau jų darbą ir prižiūrėjau maždaug 20 dabartinių mano frakcijos narių klausymus Biudžeto kontrolės komitete. Todėl turiu daug ir plačios patirties, susijusios su ES biudžeto kontrolės aspektu ir konkrečiai su Audito Rūmų darbu ir indėliu.

Nuo 2014 m. iki 2019 m. buvau Biudžeto komiteto pirmasis pirmininko pavaduotojas, o nuo 2021 m. – aktyvus pavaduojantis narys. Per šiuos metus iš arti stebėjau Europos Sąjungos biudžeto planavimą ir vykdymą. Pavyzdžiui, 2017 m. Biudžeto komiteto vardu pirmininkavau trilogams dėl vadinamojo Investicijų plano Europai – Europos strateginių investicijų fondo – veiklos laikotarpio pratęsimo. 

2.	Nurodykite svarbiausius savo profesinės karjeros pasiekimus.

Per savo karjerą Europos politikoje asmeniškai didžiausiu savo pasiekimu laikau derybas dėl Reglamento dėl bendro Sąjungos biudžeto apsaugos sąlygų režimo (2018–2020 m.) ir po to vykdomą šio reglamento įgyvendinimo stebėsenos veiklą (nuo 2021 m.). Pagal šį reglamentą ES lėšų gavimas priklauso nuo teisinės valstybės principų laikymosi. Biudžeto kontrolės komiteto ir Europos Parlamento vardu vedžiau šias derybas. Kaip žinome, šis reglamentas visiškai pakeitė padėtį. Šiandien, remiantis šiuo reglamentu, dešimtys milijardų eurų, kurie būtų skirti dviem valstybėms narėms, yra įšaldyti dėl teisinės valstybės principo pažeidimų tose valstybėse narėse.

Biudžeto srityje džiaugiausi galėdamas atlikti reikšmingą vaidmenį rengiant kitą svarbų teisės aktą – Europos strateginių investicijų fondo antrąjį etapą. Šiuo atveju 2017 m. pirmininkavau Europos Parlamento, Tarybos ir Komisijos trilogui. Šis fondas ir jo veiklos laikotarpio pratęsimas (2017–2020 m.) paskatino ir sutelkė šimtus milijardų eurų privačiųjų investicijų įvairiems ES vykdomiems projektams.

Kiti pasiekimai priimant sprendimus Europos lygmeniu, kurie man buvo vieni svarbiausių, apima mano vaidmenį ES miškų strategijoje (2019 m. pranešėjas) ir mano vaidmenį 2013 m. derybose dėl Europoje važinėjančių sunkvežimių svorio ir matmenų, nes pastarosios iš esmės išgelbėjo mano valstybės narės sunkiasvorių sunkvežimių transporto įmonių pragyvenimo šaltinį.

Taip pat norėčiau paminėti kai kuriuos dalykus, kuriuos turėjau garbės pasiekti per savo pirmąją, žurnalisto, karjerą, trukusią daugiau nei 20 mano gyvenimo metų. 1988–2010 m. savo akimis mačiau Aksominės revoliucijos pradžią Čekoslovakijoje, Nicolae Ceausescu nušalinimo pasekmes Rumunijoje, pirmuosius laisvus rinkimus pokomunistinėje Bulgarijoje ir Lenkijoje ir galiausiai Jugoslavijos subyrėjimo karus Kroatijoje ir Serbijoje. Man labai pasisekė, kad buvau šalia, kai televizijos žiniose įvyko revoliucija – atsirado „CNN“, kurioje dirbau, kai 1989 m. griuvo Berlyno siena. 1990 m. nušviečiau G. Busho ir M. Gorbačiovo aukščiausiojo lygio susitikimą, kuris tapo ateinančio dešimtmečio „naujosios pasaulio tvarkos“ pradžia. Buvau laive „USS America“, kai iš jo denio pakilę naikintuvai nutraukė ilgiausiai trukusią apgultį (Sarajevo) Europoje po Antrojo pasaulinio karo.

2002–2006 m. dirbdamas Vašingtone rengiau pranešimus apie Europos saugumo ir bendradarbiavimo konferenciją (ESBK), susitikau su daugybe Europos ir pasaulio lyderių ir stebėjau, kaip formuojasi pasaulis po Rugsėjo 11-osios įvykių. Manau, kad verta paminėti šiuos dalykus savo rašytiniuose atsakymuose į klausimus apie mano nuopelnus siekiant tapti Europos Audito Rūmų nariu paprasčiausiai todėl, kad, mano galva, visi šie įvykiai ir mano buvimas šalia jų padėjo man geriau suprasti Europos projekto svarbą.

3.	Nurodykite savo profesinę patirtį dirbant tarptautinėse daugiakultūrėse ir įvairiakalbėse organizacijose ar institucijose, įsikūrusiose ne jūsų šalyje.

– „Cable News Network“ (1989 m.)

– daugybė susitikimų su daugiakultūrėmis ir įvairiakalbėmis organizacijomis kai 1990–2010 m. dirbau žurnalistu 

– Europos Parlamento narys (nuo 2012 m.)

4.	Ar Jums buvo suteiktas įsipareigojimų įvykdymo patvirtinimas, kai ėjote vadovaujamas pareigas, jei tokia procedūra numatyta?

Per savo profesinę karjerą man nebuvo taikyta įsipareigojimų įvykdymo patvirtinimo procedūra.

5.	Nurodykite savo ankstesnes pareigas, į kurias buvote paskirtas pagal politinę procedūrą. 

Tokių nėra.

6.	Nurodykite tris svarbiausius sprendimus per Jūsų karjerą, kuriuos priimant dalyvavote.

1) Buvau 2020 m. gruodžio 16 d. Europos Parlamento ir Tarybos reglamento (ES, Euratomas) 2020/2092 dėl bendro Sąjungos biudžeto apsaugos sąlygų režimo bendrapranešėju;

2) buvau Europos Parlamento paskirtu bendrapirmininkiu trilogo deryboms dėl Reglamento 2016/0276 (COD) dėl Europos strateginių investicijų fondo veiklos laikotarpio pratęsimo (Investicijų planas Europai); 

3) 2019–2020 m. buvau ES miškų strategijos pranešėju.

Nepriklausomumas
7.	Sutartyje nustatyta, kad Audito Rūmų nariai, eidami savo pareigas, turi būti „visiškai nepriklausomi“. Kaip Jūs vykdytumėte šį įsipareigojimą eidamas savo būsimas pareigas? 

Pagal Sutarties dėl Europos Sąjungos veikimo 7 skirsnio 285 ir 286 straipsnius Europos Audito Rūmų nariai turi būti visiškai nepriklausomi. Visapusiškai laikausi šios taisyklės. Nors skaidrumas, nepriklausomumas ir objektyvumas buvo mano politinės veiklos kertiniai akmenys visą mano karjerą, būdamas Audito Rūmų nariu šimtu procentų laikyčiausi šių principų.

Taip pat visapusiškai laikyčiausi Audito Rūmų narių elgesio kodekso ir prašyčiau Audito Rūmų etikos komiteto patarimo dėl bet kokių galimų klausimų keliančių situacijų. 

8.	Ar Jūs arba Jūsų artimi giminaičiai (tėvai, broliai ir seserys, įteisinti partneriai ir vaikai) turi kokią nors įmonę, finansinio turto ar kitokių įsipareigojimų, kurie galėtų būti nesuderinami su Jūsų pareigomis ateityje? 

Ne.

9.	Ar esate pasirengęs deklaruoti visus savo finansinius interesus ar kitus įsipareigojimus Audito Rūmų pirmininkui bei juos paviešinti? 

Taip, aš esu visiškai pasirengęs deklaruoti visą informaciją. 

10.	Ar esate šiuo metu susijęs su kokiu nors teismo procesu? Jei taip, prašome pateikti išsamesnę informaciją. 

Ne, nesu. 

11.	Ar atliekate kokį nors aktyvų arba vykdomojo pobūdžio vaidmenį politiniame gyvenime? Jei taip, tai kokiu lygmeniu? Ar per pastaruosius 18 mėnesių ėjote kokias nors politines pareigas? Jei taip, prašome pateikti išsamesnę informaciją.

Nuo 2012 m. kovo 1 d. esu Europos Parlamento narys. Europos lygmeniu atstovauju Europos liaudies partijai (PPE), o savo valstybėje narėje Suomijoje esu Nacionalinės koalicijos partijos („Kokoomus“) narys.

12.	Ar Jus paskyrus Audito Rūmų nariu būsite pasirengęs atsisakyti visų pareigų, į kurias esate išrinktas, ir atsakingų pareigų politinėje partijoje?

Taip, nedvejodamas.

13.	Kaip spręstumėte šiurkščių pažeidimų, sukčiavimo ir (arba) korupcijos atvejus, su kuriais susiję asmenys iš valstybės narės, iš kurios esate kilęs?

Jei susiklostytų tokia situacija, elgčiausi taip pat, kaip ir bet kurios kitos sukčiavimo bylos atveju. Nešališkumas, profesinis skepticizmas ir nuovoka yra esminiai gebėjimai, kurių reikia Audito Rūmų nariui, ir aš manau, kad juos turiu. Tokioje situacijoje taip pat būtų nepaprastai svarbu skaidriai bendradarbiauti su Europos kovos su sukčiavimu tarnyba ir Europos prokuratūra. 

Pareigų vykdymas
14.	Kokie turėtų būti pagrindiniai patikimo finansų valdymo kultūros bet kurioje viešojoje įstaigoje bruožai? Kaip Audito Rūmai galėtų padėti užtikrinti, kad jų būtų paisoma?

Patikimas finansų valdymas turi būti visų viešųjų išlaidų pagrindas. Patikimo finansų valdymo turi būti laikomasi viešosios organizacijos ir jos pareigūnų strategijoje, vertybėse, kultūroje ir kasdienėje veikloje.

Viešosios išlaidos taip pat turėtų būti skaidrios ir atskaitingos visuomenei, kad būtų užtikrintas jų legitimumas.

Todėl praktikoje pagrindiniai patikimo finansų valdymo bruožai yra šie:

	aiški strateginė vizija: gerai apibrėžtos strategijos ir tikslai sukuria tikslo ir krypties jausmą;
	skaidrumas ir visuomenės dalyvavimas: visų finansinių procesų atvirumas ir prieinamumas, taip pat aktyvus bendradarbiavimas su visuomene skatina pasitikėjimą;
	administraciniai pajėgumai: veiksmingam įgyvendinimui užtikrinti nepaprastai svarbūs pakankami organizaciniai pajėgumai;
	tvirtos reguliavimo priemonės: griežta kontrolės sistema užtikrina finansinių asignavimų ir išlaidų teisėtumą ir tvarkingumą;
	atsekamumas ir demokratinė priežiūra: skaidrus ataskaitų teikimas, tolesni veiksmai ir viešas pasiektų rezultatų atskleidimas užtikrina demokratinę atskaitomybę;
	etiškas valdymas: etiška valdymo struktūra užtikrinamas moralės normų ir sąžiningumo vykdymas.

Audito Rūmai galėtų padėti įgyvendinti šiuos pagrindinius bruožus tokiais būdais:

	rodydami pavyzdį ir demonstruodami patikimo finansų valdymo praktiką savo veikloje;
	teikdami gaires ir dalydamiesi geriausia praktika;
	teikdami rekomendacijas, grindžiamas įvairiapusiškais audito metodais, ir imdamiesi tolesnių veiksmų remdamiesi šiomis rekomendacijomis;
	užtikrindami, kad rekomendacijos būtų suprantamos konkrečioje viešojoje organizacijoje, dirbant su pagrindiniais suinteresuotaisiais subjektais, pavyzdžiui, vyresniąja vadovybe ir darbuotojais;
	gerindami ryšius su suinteresuotaisiais subjektais ir dialogą ne tik įprastose parlamento procedūrose;
	bendradarbiaudami su visuomene siekiant didinti informuotumą ir supratimą apie patikimo finansų valdymo svarbą viešajame sektoriuje;
	remdami patikimo finansų valdymo praktikos tyrimus;
	bendradarbiaudami su kitomis tarptautinėmis organizacijomis siekiant skatinti ir remti patikimo finansų valdymo praktiką visame pasaulyje.

15.	Pagal Sutartį Audito Rūmai padeda Parlamentui įgyvendinti biudžeto vykdymo kontrolės įgaliojimus. Kaip pagerintumėte Audito Rūmų ir Europos Parlamento (visų pirma, Biudžeto kontrolės komiteto) bendradarbiavimą, kad būtų sustiprinta bendrų išlaidų viešoji priežiūra ir padidinta šių išlaidų teikiama ekonominė nauda?

Europos Audito Rūmų (Audito Rūmų) ir Europos Parlamento santykiai aiškiai apibrėžti Sutarties dėl Europos Sąjungos veikimo (SESV) 287 straipsnyje.

Audito Rūmai ir ypač Europos Parlamento Biudžeto kontrolės komitetas turi sklandžiai bendradarbiauti, kad būtų užtikrinta tinkama ES biudžeto atskaitomybė ir priežiūra.

Siekiant toliau plėtoti jų bendradarbiavimą, ypač kitais metais prasidėjus naujai Parlamento kadencijai, Audito Rūmai turi užmegzti glaudžius ryšius su naujais Biudžeto kontrolės komiteto nariais ir įtraukti juos į Audito Rūmų veiklą. Šioje srityje Audito Rūmai ir jų nariai turi būti aktyvūs, ir, jei būčiau išrinktas, sieksiu tokios veiklos.

Dabartiniai biudžeto vykdymo kontrolės metodai, pavyzdžiui, specialios ataskaitos, patikros vietoje ar kiti vertinimai, yra svarbūs Biudžeto kontrolės komiteto darbui paremti, todėl juos reikėtų išlaikyti ir plėtoti.

Nors dabartinė praktika iš esmės yra veiksminga, jos nauda turėtų būti nuolat stebima ir vertinama. Audito Rūmai taip pat turėtų prašyti Biudžeto kontrolės komiteto narių pateikti naujausią informaciją apie tai, kaip jie norėtų, kad Audito Rūmai rengtų informaciją, kuri padėtų jiems priimti sprendimus. Jei manoma, kad dabartinė Audito Rūmų praktika yra nepakankama arba nenaudinga, taip pat reikėtų atsižvelgti į Biudžeto kontrolės komiteto narių pasiūlymus dėl bendradarbiavimo gerinimo.

Be to, manau, kad svarbu apsvarstyti, kaip šią vertingą informaciją padaryti prieinamesnę visuomenei. Audito Rūmai taip pat turėtų aktyviai informuoti piliečius apie savo ataskaitų teikimo rezultatus, kad būtų stiprinama bendrųjų išlaidų viešoji priežiūra ir iš jos gaunama vertė. 

16.	Kokia, Jūsų nuomone, yra veiklos audito pridėtinė vertė ir kaip į šio audito išvadas turėtų būti atsižvelgiama vykdant valdymo procedūras?

Pirmiausia, man atrodo aišku, kad veiklos auditas daugeliu atžvilgių išliks ta Audito Rūmų veiklos sritimi, kuriai artimiausiais metais bus skiriama daugiausia dėmesio. Taip yra paprasčiausiai dėl „garsiųjų trijų E raidžių“ – tiek nacionalinio, tiek ES biudžeto sudaryme vis daugiau dėmesio bus skiriama veiksmingumui ir efektyvumui. Pinigų trūks dar labiau nei anksčiau. Tam tikra prasme atsakymas į pirmąjį klausimą apie pridėtinę vertę jau yra atsakytas. Visi, pradedant mokesčių mokėtojais, baigiant nacionaliniais ir ES sprendimus priimančiais asmenimis, norės gauti išsamesnius ir konkretesnius atsakymus į klausimą „ką gauname už savo pinigus?“.

Tai reiškia, kad veiklos auditas turi būti nuolat tobulinamas. Tai iš tiesų atsispindi dabartinėje Audito Rūmų strategijoje, o rengiant naują Audito Rūmų strategiją po 2025 m. tam reikės skirti ypatingą dėmesį.

Kalbant apie kitą medalio pusę, ne mažiau svarbu, kad Audito Rūmų išvados ir rekomendacijos taip pat lemtų reikšmingus valdymo procedūrų pokyčius. Šį procesą iš dalies galima laikyti nesibaigiančia evoliucija, kai Audito Rūmai veiklos auditą idealiu atveju sutelkia į atitinkamas sritis ir temas. Be to, tam, kad veiklos auditas būtų kuo naudingesnis, programos, kurios auditas atliekamas, tikslai ir uždaviniai turėtų būti pakankamai apibrėžti. Kitaip tariant, Audito Rūmams svarbu nuo pat pradžių pasirinkti tinkamus atvejus veiklos auditui.

Pateikdami išvadas ir rekomendacijas, Audito Rūmai turėtų būti kuo konkretesni ir tikslesni. Kuo konkretesni ir tikslesni jie bus, tuo sunkiau pagrindiniams suinteresuotiesiems subjektams bus ignoruoti Audito Rūmų rekomendacijas. Šiuo atveju reikėtų nepamiršti, kad galutinį išvadų ir rekomendacijų įtraukimą turi atlikti kiti, dažniausiai Komisija ir valstybės narės. Galiausiai, kalbant apie veiklos auditą, pridėtinę vertę sukuria tik pokyčiai, kuriais Audito Rūmai gali prisidėti prie didesnių ir geresnių veiklos rezultatų, ir ją galima įvertinti tik atsižvelgiant į tai.

17.	Kaip būtų galima pagerinti Audito Rūmų, nacionalinių audito institucijų ir Europos Parlamento (Biudžeto kontrolės komiteto) bendradarbiavimą atliekant ES biudžeto auditą?

Manau, kad vienas iš būdų atsakyti į šį klausimą – matyti Audito Rūmus viduryje. Būtent Europos Audito Rūmai nuolat tiesiogiai bendrauja su nacionalinėmis audito institucijomis ir Biudžeto kontrolės komitetu.

Geriausi būdai stiprinti Audito Rūmų ir nacionalinių audito institucijų bendradarbiavimą yra skatinti ir tobulinti jų komunikaciją. Tai reiškia, pavyzdžiui, veiksmingesnį dalijimąsi žiniomis, mokymąsi vieniems iš kitų kuriant geriausią praktiką ir atliekant lyginamąją analizę. Kiti prasmingi būdai galėtų būti geresnis auditų koordinavimas, ypač siekiant rasti geriausią potencialą bendrų auditų srityje.

Kadangi trečiasis klausimo aspektas yra Biudžeto kontrolės komitetas, būtina nepamiršti, kad Biudžeto kontrolės komitetas yra kryžkelė nagrinėjant ES biudžeto vykdymą. Komitetas ir jo nariai turi daug žinių ir supratimo apie pasidalijamąjį valdymą, kuris savo ruožtu sudaro apie 80 proc. viso ES biudžeto. Todėl stengiantis pagerinti šio institucijų trikampio veiksmingumą, reikia neabejotinai galvoti apie būdus, kaip pagerinti komunikaciją iš vidurio (Audito Rūmų) į abi puses tuo pačiu metu. 

Tolesnis šių trijų institucijų bendradarbiavimo stiprinimas galbūt galėtų vykti surengiant bendrą Audito Rūmų, nacionalinių audito institucijų ir Europos Parlamento Biudžeto kontrolės komiteto praktinį seminarą. Galbūt šioje aplinkoje būtų galima išspręsti kai kuriuos gilesnius klausimus, pavyzdžiui, dėl skirtingų audito metodikų suderinamumo.

18.	Kaip patobulintumėte Audito Rūmų teikiamas ataskaitas, kad Europos Parlamentui būtų perduota visa reikiama informacija apie valstybių narių Europos Komisijai pateiktų duomenų tikslumą?

Deja, tiesa, kad turėjome daugybę pavyzdžių, kai Europos Komisija negavo tikslios informacijos iš valstybių narių. Ši problema turi daug pusių, ir vienas iš būdų į ją pažvelgti yra būtent toks: ar Audito Rūmai Europos Parlamentui ir jo Biudžeto kontrolės komitetui pateikia visą svarbią informaciją apie valstybių narių pateiktus netikslius ar nepakankamus duomenis?

Turėtume būti labai sąžiningi, nes svarbiausias mūsų visų tikslas – užtikrinti geresnį ES biudžeto veikimą, nesvarbu, ar tai būtų apie finansinį, atitikties, ar veiklos auditą. Dalyvaudamas šiose diskusijose beveik dvylika metų, per daug kartų girdėjau neteisingą klausimą: „ką manote apie vadinamąjį įvardijimą ir gėdinimą?“. Klausimas turi klaidingą atspirties tašką. Kalbama ne apie gėdinimą, o apie patikimą finansų valdymą ir ES biudžeto apsaugą. Taip pat tinkamą rūpinimąsi mokesčių mokėtojų pinigais. Tiesą sakant, truputį nerimauju, kad jau kurį laiką nebegirdžiu net neteisingo klausimo.

Taigi manau, kad Europos Audito Rūmai turėtų siekti didesnio atvirumo ir tiesumo teikiant ataskaitas apie nustatytus faktus valstybėse narėse. Vienintelis būdas pagerinti padėtį – visiems susijusiems subjektams žinoti, kokios yra sistemos problemos, abejonės ir trūkumai ir kur jie yra.

Kiti klausimai
19.	Ar atsiimtumėte savo kandidatūrą, jei Parlamentas pateiktų neigiamą nuomonę dėl Jūsų paskyrimo Audito Rūmų nariu?

Gerbsiu balsavimo Biudžeto kontrolės komitete ir plenarinėje sesijoje rezultatus ir prireikus atsiimsiu savo kandidatūrą.

